Hisobot taqdim etish va arxiv hujjatlarini saqlash tartib-taomillarini maqbullashtirish chora-tadbirlari toʻgʻrisida
(resolution, 2025-01-01)

Oʻzbekiston Respublikasi Prezidentining joriy yil 22-avgust kuni tadbirkorlar bilan oʻtkazgan ochiq muloqoti doirasida belgilangan ustuvor vazifalar ijrosini taʼminlash, shuningdek, moliyaviy, soliq va statistika hisobot turlarini qisqartirish, hujjatlarni saqlash va davlat idoralariga topshirish amaliyotini zamonaviy talablar asosida takomillashtirish maqsadida: 1. Shunday tartib oʻrnatilsinki, unga muvofiq: yuridik shaxslar tomonidan 2022-yil 1-yanvardan keyin hisoblangan jismoniy shaxslarning ish haqi va boshqa daromadlari hamda ular boʻyicha hisoblangan soliq summalari toʻgʻrisidagi arxiv hujjatlarini saqlash hamda davlat yoki nodavlat arxivlariga topshirish majburiyati bekor qilinadi; yuridik shaxslar 2022-yil 1-yanvardan boshlab davlat soliq xizmati va statistika organlariga elektron tarzda topshirilgan moliyaviy, soliq va statistika hisobotlarini, shuningdek, soliq organining avtomatlashtirilgan axborot tizimlari orqali elektron shaklda rasmiylashtirilgan hujjatlarni saqlash hamda davlat yoki nodavlat arxivlariga topshirish majburiyatidan ozod etiladi; 2023-yil 1-yanvardan boshlab buxgalteriya hisobi subyektlari tomonidan moliyaviy hisobotlarni soliq va statistika organlariga har chorakda taqdim etish talabi bekor qilinadi; 2023-yildan 2026-yil 1-yanvarga qadar aylanmadan olinadigan soliqni qatʼiy belgilangan soliq stavkasi boʻyicha toʻlaydigan tadbirkorlik subyektlari yillik moliyaviy hisobotlarni soliq organlariga topshirish majburiyatidan ozod etiladi. 2. 2023-yil 1-yanvardan boshlab 1-ilovaga muvofiq statistik hisobot turlari bekor qilinsin. Davlat statistika qoʻmitasi: mazkur bandga asosan bekor qilinayotgan statistik hisobot turlarida nazarda tutilgan statistik maʼlumotlarning statistika dasturlariga muvofiq tegishli vazirlik va idoralarning maʼmuriy maʼlumotlari asosida shakllantirilishini taʼminlasin; ikki oy muddatda barcha turdagi statistika hisobotlarining maqsadga muvofiqligi, ularni soddalashtirish va topshirish muddatlarini qayta koʻrib chiqish boʻyicha takliflarni Oʻzbekiston Respublikasi Prezidenti Administratsiyasiga kiritsin. 3. Moliya vazirligi ikki oy muddatda tadbirkorlik subyektlariga tegishli tovar-moddiy zaxiralar va pul mablagʻlari hamda ish beruvchining xodimlar bilan bogʻliq boʻlgan ichki xoʻjalik operatsiyalari boʻyicha texnik vositalar hamda axborot tizimlari yordamida qatnashchilarni identifikatsiyalashni taʼminlagan holda tuzilgan hisob hujjatlari elektron shaklda yuritilishi uchun zarur shart-sharoitlarni yaratsin. 4. 2023-yil 1-maydan boshlab quyidagilarga: tijorat banklariga ariza beruvchini masofadan turib identifikatsiya qilish uchun zarur shart-sharoitlar mavjud boʻlganda, taʼsischilari Oʻzbekiston Respublikasi rezidentlari boʻlgan yuridik shaxslar hamda yakka tartibdagi tadbirkorlarga bank hisobvaragʻini masofadan turib ochishga; yuridik shaxslarga elektr energiyasi, tabiiy gaz, issiq suv, ichimlik suv taʼminoti, oqova suv va telekommunikatsiya xizmatlari koʻrsatish boʻyicha shartnomalarni, ularning isteʼmoli toʻgʻrisidagi hisobotlarni va kelgusi davr uchun shartnomaviy miqdorlar toʻgʻrisidagi bir martalik va davriy hujjatlarni elektron shaklda rasmiylashtirishga ruxsat etilsin. 5. 2023-yil 1-yanvardan boshlab nodavlat arxivlarni davlat va nodavlat arxivlari reyestriga kiritish hamda hujjatlarni elektron arxivlash (saqlash) xizmatlarini koʻrsatuvchi nodavlat arxivlarning maʼlumotlar uzatish tarmoqlari xizmatlarini koʻrsatish uchun litsenziya olish talabi xabardor qilish tartibini joriy etish orqali bekor qilinsin. 6. Hisobot taqdim etish va arxiv hujjatlarini saqlash tartib-taomillarini maqbullashtirish boʻyicha “yoʻl xaritasi” 2-ilovaga muvofiq tasdiqlansin. 7. “Oʻzarxiv” agentligi: Axborotlashtirish va telekommunikatsiyalar sohasida nazorat boʻyicha davlat inspeksiyasi huzuridagi “Axborot texnologiyalari va axborot resurslarini rivojlantirish markazi” davlat unitar korxonasi va Axborot texnologiyalari va kommunikatsiyalarini rivojlantirish vazirligi bilan birgalikda 2024-yil 1-yanvarga qadar “Arxiv” axborot tizimini tegishli vazirlik va idoralarning axborot tizimlari va maʼlumotlar bazalari bilan belgilangan tartibda integratsiya qilgan holda tadbirkorlik subyektlarining dasturiy taʼminot vositasida jamlangan hujjatlarini elektron koʻrinishda qabul qilish, saqlash hamda soʻrovga koʻra taqdim etish amaliyotini yoʻlga qoʻysin; mazkur qarorning 1-bandiga asosan davlat arxiviga topshirish bekor qilinayotgan arxiv hujjatlarining davlat soliq xizmati va statistika organlari maʼlumotlari asosida shakllantirilishini taʼminlasin. 8. Moliya vazirligi, Davlat soliq qoʻmitasi, Davlat statistika qoʻmitasi, “Oʻzarxiv” agentligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 9. Mazkur qarorning ijrosini samarali tashkil qilishga masʼul va shaxsiy javobgar etib moliya vaziri T.A. Ishmetov, Davlat soliq qoʻmitasi raisi Sh.D. Kudbiyev hamda Tadbirkorlik subyektlarining huquqlari va qonuniy manfaatlarini himoya qilish boʻyicha vakil D.S. Kasimov belgilansin. Qarorning ijrosini nazorat qilish Bosh vazir oʻrinbosari J.A. Qoʻchqorov zimmasiga yuklansin. T/r Statistika hisoboti nomi Davriyligi Maʼlumotni shakllantirish manbai 1. 1-birja shakli — “Birja faoliyati toʻgʻrisida hisobot” Yillik “Respublika koʻp tarmoqli agrosanoat birjasi” AJ, “Oʻzbekiston Respublika valyuta birjasi” AJ, “Oʻzbekiston Respublikasi tovar-xom ashyo birjasi” AJ, “Toshkent” Respublika fond birjasi” AJ 2. 1-msh shakli — “Mehnat sharoitlari ahvoli toʻgʻrisida hisobot” Yillik Bandlik va mehnat munosabatlari vazirligi 3. 1-nh shakli — “Hisoblangan ish haqi miqdori boʻyicha xodimlar sonining taqsimlanishi toʻgʻrisida hisobot” Yillik Davlat soliq qoʻmitasi 4. 1-temir yoʻl (umumfoydalanadigan) — “Umumiy foydalanishdagi temir yoʻl transporti xizmatlari toʻgʻrisida hisobot” Yillik “Oʻzbekiston temir yoʻllari” AJ 5. 1-tb shakli — “Tijorat banki faoliyati toʻgʻrisida hisobot” Yillik Markaziy bank 6. 1-sugʻurta shakli — “Sugʻurta tashkiloti faoliyati toʻgʻrisida hisobot” Yillik Moliya vazirligi huzuridagi Sugʻurta bozorini rivojlantirish agentligi 7. 1-kb (qm) (1-kb shakliga ilova) — “Kichik qurilish tashkilotlari va mikrofirmalarda mavjud qurilish mashina va mexanizmlari toʻgʻrisidagi hisobot” Yillik Qurilish vazirligi 8. 4-quvur yoʻli — “Quvur yoʻli transporti faoliyati toʻgʻrisida hisobot” Choraklik “Oʻztransgaz” AJ, “Asia Trans Gas” MCHJ 9. 4-meva-sabzavot — “Meva-sabzavot mahsulotlari xaridi toʻgʻrisida hisobot” Choraklik “Oʻzbekoziqovqatzaxira” uyushmasi va “Oʻzagroeksport” AJ T/r Chora-tadbirlar nomi Amalga oshirish mexanizmi Bajarish muddati Ijro uchun masʼullar 1. Statistika hisobotlarini vazirlik va idoralar tomonidan yuritiladigan, shu jumladan moliyaviy va soliq hisoboti boʻyicha maʼlumotlar bazalarini integratsiya qilish orqali maqbullashtirish. 1. Malakali mutaxassislardan iborat Idoralararo ishchi guruh tuzish. 2022-yil noyabr Davlat statistika qoʻmitasi, Moliya vazirligi, Davlat soliq qoʻmitasi, Bandlik va mehnat munosabatlari vazirligi, manfaatdor vazirlik va idoralar 2. Ishchi guruh tomonidan vazirlik va idoralarning maʼlumotlar bazalaridagi hamda hisobotlaridagi maʼlumotlar roʻyxati, ularni shakllantirish (toʻplash, umumlashtirish, qayta ishlash) uslubiyati, manbalarini xatlovdan oʻtkazish. 2023-yil yanvar 3. Mavjud maʼlumotlardan rasmiy statistika uslubiyatiga mos keluvchi maʼlumotlar roʻyxatini shakllantirish va ularni taqdim etish shakllarini belgilash. 2023-yil may 4. Shakllantirilgan roʻyxatdagi maʼlumotlarning kelgusi yil uchun Statistika dasturi doirasida tegishli vazirlik va idoralar tomonidan taqdim etilishini tashkil etish maqsadida ularni integratsiya asosida uzatish boʻyicha Texnik yoʻriqnomalar ishlab chiqish va tasdiqlash. 2023-yil iyun 5. Texnik yoʻriqnoma asosida tegishli integratsiyani yoʻlga qoʻyish. 2023-yil sentabr 2. Elektron hujjatlarni saqlash, arxivga topshirish va ular aylanishini raqamlashtirish. 1. Tadbirkorlik subyektlari uchun arxiv hujjatlarining toʻliqligiga, ularni hisobga olish va saqlashga qoʻyiladigan talablarni soddalashtirish, shu jumladan, muddatlarni qayta koʻrib chiqish va uzoq muddat saqlanishi lozim boʻlgan arxiv hujjatlari turlarini qisqartirish. 2022-yil dekabr “Oʻzarxiv” agentligi 2. Nodavlat elektron arxivlar tashkil etish bilan bogʻliq boʻlgan tartib-taomillarni soddalashtirish yuzasidan hukumat qarori loyihasini ishlab chiqib, Vazirlar Mahkamasiga kiritish. 2022-yil dekabr 3. Tadbirkorlik subyektlari tomonidan ishonchnomalarni rasmiylashtirish jarayonlarini soddalashtirish. Elektron ishonchnoma berishda talab qilinadigan majburiy rekvizitlarni kamaytirish. 2023-yil yanvar Davlat soliq qoʻmitasi, Moliya vazirligi 4. Tashuvchilarning yuk avtomobillari uchun yoʻl varaqalari, tovar-transport yukxatlarini rasmiylashtirish tartibini takomillashtirish. 1. Tashuvchilarning yuk avtomobillari uchun yoʻl varaqalari, tovar-transport yukxatlarini tayyorlash, hisobga olish, toʻldirish va qayta ishlash boʻyicha yoʻriqnomani elektron hujjat shaklida rasmiylashtirish imkoniyatini hisobga olgan holda qayta koʻrib chiqish. 2023-yil yanvar Transport vazirligi, Davlat soliq qoʻmitasi, Ichki ishlar vazirligi 2. Tovar-transport yukxatlari aylanishiga oid hukumat qarori loyihasini ishlab chiqib, tasdiqlash uchun Vazirlar Mahkamasiga kiritish. 2023-yil aprel 5. Bir nechta alohida boʻlinmalarga ega boʻlgan yuridik shaxslarning jismoniy shaxslardan olinadigan daromad soligʻini toʻlash tartibini soddalashtirish. Yirik soliq toʻlovchilar tomonidan toʻlanadigan jismoniy shaxslardan olinadigan daromad soligʻini ushbu va boshqa tumanda (shaharda) ishlovchilarning haqiqiy sonidan kelib chiqib avtomatlashtirilgan tarzda taqsimlash mexanizmini yaratish. 2023-yil mart Davlat soliq qoʻmitasi, Moliya vazirligi 6. Aliment va boshqa ijro hujjatlarini ijro etish va nazorat qilish tizimini raqamlashtirish. Aliment va boshqa majburiyatlarni yagona axborot tizimi orqali ijro etish va nazorat qilishni taʼminlash. 2023-yil yanvar Bosh prokuratura huzuridagi Majburiy ijro byurosi 7. “Yagona milliy mehnat tizimi” idoralararo dasturiy-apparat kompleksi elektron axborot tizimini tashkilotlar xodimlarining shaxsiy tarkibi toʻgʻrisidagi maʼlumotlar bazasini shakllantirish orqali optimallashtirish. 1. “Yagona milliy mehnat tizimi” idoralararo dasturiy-apparat kompleksining dasturiy taʼminotini, xodimlarning shaxsiy tarkibi toʻgʻrisidagi maʼlumotlarni kiritish nuqtai nazaridan takomillashtirish. 2. “Yagona milliy mehnat tizimi” idoralararo dasturiy-apparat kompleksini tashkilotlarning tegishli axborot tizimlari va “Elektron arxiv” tizimi bilan bosqichma-bosqich integratsiya qilish. 2023-yil iyul Bandlik va mehnat munosabatlari vazirligi, Axborot texnologiyalari va kommunikatsiyalarini rivojlantirish vazirligi, “Oʻzarxiv” agentligi